வஜ்ரா 6 ஆவது கடற்படை ரோந்து வாகனம் பயன்பாட்டுக்கு அர்ப்பணிப்பு
சென்னையை அடுத்த காட்டுப்பள்ளியில் நடந்த விழா ஒன்றில் எல்அன்டி இன் 6 வது தயாரிப்பான வஜ்ரா என்ற கடற்படை ரோந்துக் கப்பல் பிப்ரவரி 27 அன்று திருமதி கீதா மாண்டவ்யா அவர்களால் நாட்டுக்காக அர்ப்பணிக்கப்பட்டது. திருமதி கீதா மாண்டவ்யா கப்பல் துறை அமைச்சர் திரு மன்சுக் மாண்டவ்யா அவர்களின் மனைவியாவார்.
2015 ஆம் ஆண்டு எல்அன்டி நிறுவனம் மொத்தம் ஏழு கடற்படை ரோந்து வாகனம் தயாரிக்கும் ஒப்பந்தத்தை 1432 கோடி ரூபாய்க்கு இந்திய பாதுகாப்பு அமைச்சகத்திடம் இருந்து பெற்றது. இதற்கு முன்னர் நான்கு ரோந்து வாகனங்களைக் கட்டமைத்து அர்ப்பணித்துள்ளது. கடந்த ஆகஸ்ட் 31, 2019 அன்று ஐந்தாவது வாகனத்தை நாட்டுக்காக அர்ப்பணித்தது. இந்த நிலையில் 6 ஆவது வாகனத்தின் கட்டமைப்பு முடிவுற்ற நிலையில் இன்று இந்த வஜ்ராவை நாட்டுக்காக அர்ப்பணித்தது.
இந்த வாகனம் விக்ரம் வாகன அமைப்பைச் சேர்ந்தது. இவை பெரிய தள அமைப்பு கொண்டவை. இதில் ஹெலிகாப்டர் ஏறும் இறங்கும் வசதி உண்டு. இது இந்திய கடல் எல்லைகள் மற்றும் தீவுகளுக்குச் சென்று பணியாற்றும் திறன் கொண்டது. கடற்கரை பாதுகாப்பு ரோந்து பணிகளைச் செய்யவும், கண்காணிப்பு மற்றும் கட்டுப்பாடு வேலைகளைச் செய்யவும் கடத்தல் போன்ற செயல்களைக் கண்காணித்து தடுக்கவும், போர் நேரங்களில் சில பயன்பாடுகளுக்கு மட்டுமான பணிகளுக்கு இது பயன்படுகிறது.
97 மீட்டர் நீளமும் 15 மீட்டர் அகலும் 2140 டன் எடையும் கொண்ட இந்த கப்பல் மணிக்கு 26 நாட்டிக்கல் மைல் வேகம் செல்லக்கூடியது. இதில் 30 mm CRN 91 கடற்படை துப்பாக்கிகளும் இரண்டு 12.7 mm கனரக துப்பாக்கிகளும் அமைக்கப்பட்டுள்ளது.